
                                                                                                                                                 בבית משפט השלום בירושלים                                                                ת.א. 12509/02 

בפני סגן הנשיא כב' השופט יואל צור                                                      תאריך: 22/11/09

בעניין שבין 

1. קפית (1994) בע"מ

2.אלטרץ יוסי

3.אלטרץ אירית

4.אלטרץ גבי

5.עדיקא גילי

ע"י עו"ד חגי סיטון                                                                          התובעים

נ  ג  ד

1. הרשות הפלסטינית

ע"י עו"ד יוסי ארנון 

2. נידל משעל                                                                                 הנתבעים

ובעניין עמדת היועמ"ש לעניין העדת עדי התובעים

היועץ המשפטי לממשלה 

ע"י עו"ד אורלי אהרוני , 

סגן בכיר א' וממונה, פ.מ. י-ם (אזרחי) 

ה  ח  ל  ט  ה 

1. החלטה זו מתייחסת לבקשת התובעים לאשר את זימונם של העדים : חה"כ אבי דיכטר, מי שהיה ראש השב"כ בין השנים 2000-2005, ראש אמ"ן לשעבר, האלוף אהרון זאבי-פרקש ומר דני נווה, מי שהיה שר בממשלה בתקופה נשוא התביעה. ההחלטה נדרשת בשל התנגדותו של היועץ המשפטי לממשלה להשמעתם של עדים אלו ולבקשתו להורות על ביטול זימונם של העדים הללו. 
2. התביעה נשוא 12509/02 היא תביעה כספית לפיצויים. תביעה זו הוגשה כנגד הרשות הפלסטינית וכנגד נידל משעל שהיה בתקופה הרלוונטית חבר בארגון טרור שפעל לטענת התובעים בחסות, בידיעת ובעידוד הרשות הפלסטינית. בזמנו הוגשה התביעה נגד יאסר עראפאת, מי ששימש בתקופה הרלוונטית כראש הרשות הפלסטינאית ועם מותו הוא נמחק מכתב התביעה. 
3. טעמי היועץ המשפטי לממשלה לבטל זימונם של העדים הללו היו בעיקרם כדלהלן:
1. האישים הנ"ל אינם עונים להגדרת "עד",  בהתאם לדיני הראיות. בהקשר זה נטען שעניינן של הראיות המבוקשות הוא במיון, סיווג וניתוח של מספר רב של ידיעות מודיעיניות חסויות שנאספו במשך שנים והסקת מסקנות הנובעות ממכלול זה; כל זאת, להבדיל מעדות ישירה על עובדות ספציפיות שבידיעתו האישית של עד. 
2. בפני התובעים קיימת חלופה להשגת חוות דעת בהקשר המבוקש על ידם, בתשלום, באמצעות מכוני מחקר, העוסקים בחקר המזה"ת, לרבות פעילותם של ארגוני טרור. בהקשר זה נטען שקיומו של תחליף שבאמצעותו ניתן להביא בפני ביהמ"ש את המסקנות המבוקשות, מבלי להטריד אנשי ציבור,הוא טעם משמעותי נוסף לדחיית הבקשה. 
3. לסוגיות שעניינן התבקשה חוות הדעת, השלכות מדיניות ביטחוניות ואחרות, שחורגות מעבר לתביעה זו. נטען שאין זה סביר ומוצדק שמי שנשאו בתפקידים ציבוריים בכירים, יידרשו למתן עדות מומחה בסוגיות אלה בתביעה אזרחית.  עוד נטען שכעניין שבמדיניות יש להימנע במידת האפשר מזימונם של עדים כגון האישים נשוא החלטה זו, אלא אם עדותם האישית נחוצה ממשית לברור המחלוקת ולא קיימת חלופה אחרת להשגת המידע המבוקש. 
4. קיימים חיקוקים למיניהם המגבילים את השימוש במידע שנוצר או נאסף בידי השב"כ ואמ"ן אשר עליו מבוססות עדויותיהם של האישים הנ"ל. 

4. במקרה שלפנינו התובעים טענו בכתב התביעה (ומטבע הדברים יצטרכו להוכיח):
1. שהרשות הפלסטינאית (נתבעת 1) אחראית למעשי ופעולות הנתבע "נידל משעל" במסגרת ארגוני הטרור המופעלים על ידה או פועלים בידיעתה, בעידודה וברשותה
. 
2. שמי שהיה יו"ר נתבעת 1 (יאסר עראפאת) שהיה אף הוא נתבע בתביעה זו ושמו נמחק מהתביעה עם מותו, היה אחראי לכל פעולותיה ופעולות עושי דברה של הרשות הפלסטינאית  ועל פיו נשק דבר כאשר אין שום פעולת טרור נגד מדינת ישראל שלא נעשתה ברשותו ו/או בהשראתו
.
3. שנידל משעל שהוא נתבע בתיק זה היה חבר בארגון טרור שפעל  בחסות, בידיעת ובעידוד הרשות הפלסטינאית ומי שהיה יו"ר הרשות, יאסר עראפאת
 . 

      5.   הנתבעים כפרו בטענות אלה וטענו בכתב הגנתם
 שמדובר בטיעון מדיני פוליטי חסר כל בסיס, שמהווה חלק ממלחמת ההסברה שמדינת ישראל מנהלת נגד הרשות הפלסטינאית והעומד בראשה, בעולם הרחב על מנת לפגוע במעמדה ובתדמיתה של הרשות.  

     6.   בסעיף 17 לכתב ההגנה נטענו ע"י הנתבעים עוד כמה טענות (שיהיו כמובן טעונות הוכחה) לפיהן האירוע נשוא התביעה היה עקב רשלנותה ואשמתה  של מדינת ישראל בכך:

1. שהמשיכה לאחוז באסטרטגיית הכיבוש נגד העם הפלסטינאי, במקום להגיע להסדר שלום כולל וצודק שיביא להקמתה של מדינה פלסטינאית ליד מדינת ישראל.
2.  שממשלות ישראל הפרו את הסכמי אוסלו בצורה שיטתית והשתמשו בהם לקידום צרכים פוליטיים פנימיים צרים.
3.  שיצרה את קבוצות ההתנגדות הקיצוניות בתוך העם הפלסטינאי כתוצאה ממדיניות הכיבוש העקביות שלה.
4.  שלא סייעה לרשות הפלסטינאית בקידום פרוייקט השלום שהחל בין העם הישראלי לעם הפלסטינאי והמשיכה בהרחבת ההתנחלויות בשטחי הגדה המערבית ורצועת עזה תוך שהיא מתריסה להסכמים שחתמה עם הרשות הפלסטינית.
5. שהביאה להתדרדרות המצב הביטחוני והלאומי בשטחי הרשות הפלסטינאית, תחילה ע"י הפרת ההסכמים שחתמה עם הרשות ואח"כ ע"י ההתקפות הקשות שביצעה כלפי הציבור הפלסטינאי שגרמו להריגתם של מאות ופציעתם של אלפי אנשים לרבות נשים וילדים והביאה להתקוממות העממית והזעם העצום בקרב ההמון הפלסטינאי שהגיע לרמות קשות ביותר שמקשות על כוחות הביטחון הפלסטינאים להשתלט עליו.
6. פעולותיה התוקפניות של מדינת ישראל כלפי העם הפלסטינאי היא שהביאה להתדרדרות המצב בשטחי הרשות הפלסטינאית, במידה שגרמה ליציאת השליטה הממשית מידי מנגנוני הביטחון של הרשות, במיוחד נוכח המתקפות וההפצצות הקשות ביותר שהונחתו עליהם ע"י מדינת ישראל. 
7. שמדינת ישראל הפרה את ההסכמים הבינלאומיים שחתמה עם הנתבעת בדבר הפסקת הכיבוש והתוקפנות כלפי העם הפלסטינאי וההכרה בזכויותיו הפוליטיות הלגיטימיות של העם הפלסטינאי להגדרה עצמית וקיום החלטות מועצת הביטחון 242 ו-338. 
7. להלן טעמיי מדוע יש לדחות את טענות היועמ"ש שביקש למנוע העדתם של העדים הנ"ל: 
1. אין לפנינו תביעה אזרחית של מה בכך, לפנינו תביעת נזיקין על אירוע טרור שהתובעים מייחסים אחריות בגינו לא רק למחבל נדל מישעל אלא גם לרשות הפלסטינאית ומי שהיה באותה עת יו"ר הרשות (ואשר, כאמור, בשל מותו, נמחק שמו מכתב התביעה). 
2. העדים נשוא החלטה זו, עסקו בתוקף תפקידם בנושאים שלגביהם טענו ב"כ הצדדים טענות וטענות שכנגד ונושאים אלה הם בתחום ידיעתם האישית. במובן זה האישים עונים גם עונים להגדרת "עד" כמשמעותו בפקודת הראיות. 
3. אישים אלה, מתוקף תפקידם, קבעו ו/או השפיעו על מדיניות ישראל בתחומים שונים לרבות אלה שמוזכרים בכתב התביעה ובכתב ההגנה (ראו סעיפים 6-4 להחלטה זו) והם אלה שיוכלו להעיד לגבי נושאים אלה. 
4. מאחר ונושאים שונים העולים מטענות התובעים ומטענות הנתבעים אינם בגדר "ידיעה שיפוטית", הדרך להוכיח את העובדות הנ"ל שטענו להם התובעים, אל מול הטענות שטענו להם הנתבעים היא אך ורק ע"י העדים נשוא החלטה זו
. 
4. אין מקום להיעזר במכוני מחקר שלמדו ו/או חקרו בשאלות העולות מהתביעה וההגנה מאחר ועדותם תהיה שאובה מכלי שני ו/או שלישי, בו בזמן שהעדים נשוא הבקשה יוכלו להעיד על נושאים אלה מכלי ראשון. 
5. אינני מקבל את הטענה שכעניין שבמדיניות יש להימנע מזימונם של עדים כגון האישים נשוא החלטה זו. להיפך, כשעולים נושאים כגון אלה שפורטו בסעיפים 4-6 להחלטה זו, יש חשיבות רבה לכך שהעדות באשר לנושאים אלה תינתן ע"י מי שמכיר את העובדות מכלי ראשון ולא מפי חוקרים. הנני סבור שעדותם האישית של העדים נשוא החלטה זו נחוצה ממשית לברור המחלוקת וכל חלופה אחרת, גם אם היתה כזאת, ערכה היה כערך של  "עדות שמיעה". 
6. אין במקרה שלפנינו צורך לנבור בחומר שנאסף לאורך השנים, העדים יידרשו להעיד על מסקנות הידועות להם לאור תפקידם בתקופה הרלוונטית לכתב התביעה.
7. באשר לאפשרות של מסירת מידע ביטחוני הרי שניתן להוציא תעודת חיסיון על אותן ראיות שחשיפתן עלולה לפגוע בביטחון המדינה, וזאת עפ"י סעיף 44 לפקודת הראיות  [נוסח חדש], תשל"א-1971. 
8. כפועל יוצא מכל האמור לעיל, הנני מצווה שכ"א מהעדים נשוא החלטה זו יעיד במועד שייקבע להלן. אם יש נושאים מאלה שעולים מכתבי הטענות של הצדדים כמפורט בסעיפים 6-4 דלעיל ,  שההתייחסות לגביהם עלולה לפגוע בביטחון המדינה, תוציא המדינה תעודת חיסיון כדין.
     התיק נקבע להוכחות ליום 24.1.2010 שעה 09.00

     על התובעים לדאוג לשלוח באמצעות המזכירות הזמנות לעדים נשוא החלטה זו , ועל נציגת היועמ"ש לדאוג להתייצבות העדים הנ"ל במועד שנקבע, ואף לדאוג להוצאת תעודות חיסיון, ככל שיהיה צורך בכך, לפני מועד הדיון הנ"ל. 

על המזכירות 

1. לשלוח עותק מההחלטה לב"כ הצדדים וכן לעו"ד אורלי אהרוני, פ.מ. י-ם (אזרחי) נציגת היועמ"ש לממשלה. 

2. הנני מצווה להזמין הקלטה לדיון ע"ח המדינה. ההקלטה נדרשת בשל משך הדיון הצפוי ובהתחשב בכך שמדובר ב-3 עדים כאשר כל עד יעיד בחקירה ראשית וחקירה נגדית ובשל הצורך שהרישום יהיה מדוייק. 

       ניתן בהעדר  הצדדים היום 22.11.09 ה' בכסליו  התש"ע.

                                                                                                 יואל צור, שופט

                                                                                                    סגן הנשיא

� ראו סעיף 4 לכתב התביעה.


� ראו סעיף 5 לכתב התביעה.


� יצויין כי נתבע זה נדון בביהמ"ש המחוזי ל-22 שנות מאסר בפועל לאחר שהורשע על פי הודאתו בחברות בארגון טרוריסטי, בנשיאת נשק שלא כדין ובניסיון רצח. 


� ראו סעיף 18 לכתב ההגנה


� ראו בהקשר זה תכתובת באשר לניסיונם של התובעים לפנות למכון למחקרי ביטחון לאומי באוניברסיטת ת"א.

